**Menedzserképző Központ IV. Adatvédelmi Konferencia**

**„ADATVÉDELMI RÉMÁLMOK – FÓKUSZBAN A NAIH ELJÁRÁSAI, BÍRSÁGAI, ÉS A JOGSZERŰ ADATKEZELÉS LEHETŐSÉGEI”**

**2015. március 19. (csütörtök), Budapest, Danubius Hotel Gellért**

Egy évvel ezelőtt gondolhattuk, hogy adatvédelmi szempontból nincs új a nap alatt, a NAIH 2014-ben mégis hozott számos újdonságot – szektorokon átívelő vizsgálatokat indítottak, a korábbiakhoz képest nagy számban hoztak elmarasztaló határozatokat, a bírságok összege pedig emelkedett. Míg korábban elvétve, kirívó jogsértés esetén került sor hét számjegyű büntetés kiszabására, a tavalyi évben számos határozatban szerepelt több milliós bírság. Aztán 2014 végén, karácsony előtt a Hatóság kiszabott egy tízmilliós büntetést is – története során másodszor.

Miért fontos ez? Korábban öt millió forint fölé csak akkor ment a bírság, ha a jogsértés kirívó volt. Ezúttal viszont egy a piacon ismert és elismert cég kapta a legmagasabb összegű büntetést, olyan vállalat, amelynek működése egy elem kivételével rendben volt, amely együttműködött a Hatósággal, és ami már a vizsgálat során megszüntette a jogsértést. Mi ebből a tanulság? Nos, annyi mindenképpen, hogy senki sincs biztonságban: hiába gondoljuk, hogy az adatkezelésünk rendben van, a NAIH könnyen talál jogellenes elemeket, és ez könnyedén eredményezhet milliós büntetést, és az adatkezelés megszüntetését.

A NAIH új jogalkalmazó szerv, a joggyakorlata még mindig formálódik. Éppen ezért fontos minden adatkezelő számára az, hogy megértsük a működését, a szempontjait, és felkészüljünk egy esetleges vizsgálatra. Ennek egyik eszköze, ha megismerjük a vizsgálati módszereit, szempontjait, és azokat az eszközöket, amelyekkel egy ellenőrzés során védekezni tudunk.

A konferencia első része teljes egészében a Hatóság eljárására, eszközeire, szankcióira összpontosít. A NAIH elnökhelyettese és főosztályvezetője mutatják be a hatósági szempontokat, amelyekre két, az adatvédelmi jogban szakértő ügyvéd - mindketten vettek már részt a Hatóság eljárásában, vizsgált szerv képviselőjeként - válaszol.

A rendezvény másik részében olyan szektorok képviselői szólalnak meg, amelyek a Hatóság „célkeresztjében” állnak, aminek szereplői elszenvedtek számos komoly bírságot. Választ kapunk arra, hogy mennyiben alkalmazható piaci körülmények között az Infotv., és arra is, hogy vajon működhetnek-e cégek olyan keretek között, melyet a NAIH is jogszerűnek ítél. Végezetül ne feledkezzünk meg az érintettről, hiszen a Hatóság eljárásainak kiváltó oka a legtöbb esetben egy érintettől származó panasz. Ha megtanuljuk házon belül kezelni ezeket a panaszokat, azzal akár megelőzhetjük a NAIH eljárását is.

A konferencia mindenkihez szól, aki adatokat kezel. Teljesen mindegy, hogy ezek az adatok ügyfelekhez, adósokhoz, ellenérdekű felekhez kapcsolódnak: ha valaki adatot kezel, akkor tartania kell attól, hogy a jogellenes adatkezelést számon kérik rajta. Abban pedig senki sem lehet biztos, hogy adatkezelése jogszerű – sőt, biztosak lehetünk abban, hogy minden adatkezelésben vannak buktatók. Találjuk meg ezeket, és tanuljuk meg megszüntetni őket – vagy éppen sajátítsuk el, hogyan lehet együtt élni velük.

**Program**

*12.40 – 13.10 Regisztráció*

13.10 – 13.20 Moderátori megnyitó

*Dr. Freidler Gábor* ügyvéd, adatvédelmi szakértő, Freidler Ügyvédi Iroda

13.20 – 13.50 ***A Nemzeti Adatvédelmi és Információszabadság Hatóság (NAIH) vizsgálatai és határozatai a követeléskezelői és a direkt-marketing szektorban***

A NAIH 2014-ben számos követeléskezeléssel, internetes adatgyűjtéssel foglalkozó céget vizsgált, és a piacot meghökkentő bírságokkal zárta le az eljárásokat. Szintén újdonság volt, hogy a NAIH a „korai” vizsgálataihoz képest rendkívüli alapossággal, informatikai szakértő bevonásával tárta fel az ügyeket – melyek java része bíróság előtt van. Mi indokolta a szektorok átfogó vizsgálatát, és ami ennél is fontosabb: mi alapján dönti el a NAIH, hogy mely céget vizsgálja? Végezetül: mely szempontok szerint bírságol a Hatóság?

*Dr. Szabó Endre Győző* elnökhelyettes, NAIH

13.50 – 14.20 ***A NAIH határozatainak tanulságai az adatkezelők számára****: azaz hogyan lehet elkerülni a vizsgálatot, és ha már „benne vagyunk”, mi a teendő?*

A NAIH immáron betöltötte a harmadik évét, és vitathatatlan, hogy 2014-ben igen aktív volt. Talán minden adatkezelő és adatfeldolgozó számára nyilvánvaló, hogy oda kell figyelni a NAIH-ra, nem árt óvatosnak lenni – ennek pedig a jogszerű adatkezelés a legbiztosabb módszere. De mi történik akkor, ha az adatkezelő jogellenesen kezel személyes adatot? Hogyan értékelhető a jogi kockázat? Mi a teendő akkor, ha tudjuk, a NAIH vizsgálata várható?

*Dr. Zárdai Zoltán* ügyvéd, Zárdai Ügyvédi Iroda

14.20 – 14.40 ***A NAIH által végzett adatvédelmi audit***

Az új törvény egyik legjelentősebb jogintézménye az adatvédelmi audit. Ennek során az adatkezelők kérhetik a Hatóságtól, hogy vizsgálja meg az adatkezelésüket, és arról mondjon véleményt. Mi a NAIH audit előnye, és mi a hátránya? Garancia egy eredményes audit arra, hogy az adatkezelőnek nem kell a későbbiekben tartania a Hatóságtól? Mi történik, ha a Hatóság jogellenes adatkezelési elemet tár fel, és azt az adatkezelő nem orvosolja? Végezetül még egy fontos kérdés: mennyibe kerül?

*Dr. Révész Balázs* főosztályvezető, NAIH

14.40 – 15.10 ***Jogos üzleti érdekek kontra adatvédelem. A NAIH kritikája.***

Az adatvédelmi szabályokat az adatkezelők egy része értetlenül szemléli, és a gazdaságos, eredményes működés gátját látja benne – holott nem kellene ennek így lennie. A piaci szereplőket ugyanakkor a jelenlegi szabályozás gátolja, és egyelőre hazánkban még nem terjedt el az a szemlélet, amely szerint az üzleti érdek is lehet jogalapja az adatkezelésnek. Kérdés, hol vannak ennek a lehetséges alkalmazási területei? Mennyiben gátolja a piaci szereplőket a szigorú adatvédelmi szabályozás, és indokolt-e ez? Szükség van-e a szabályozás reformjára, és ha igen, mely területeken?

A NAIH kritikája: mennyiben tekinthető következetesnek a jogalkalmazás, ide értve a bírságolási gyakorlatot is? Valóban segítik a piac „tisztulását” a NAIH eljárásai, bírságai? Mit tehet a NAIH a „nagy” adatgyűjtőkkel szemben (pl. Google, Facebook)?

*Dr. Freidler Gábor* ügyvéd, adatvédelmi szakértő, Freidler Ügyvédi Iroda

*15.10 – 15.40 Kávészünet*

15.40 – 16.10 ***Személyes adatok a követeléskezelési eljárásban***: *a hitelezők adataival kapcsolatos problémák, a követeléskezelők adatgyűjtése, az adatok frissítése, új adatok feltárása. Az adatok jelentősége a követeléskezelés során, az adatkezeléssel, adatgyűjtéssel kapcsolatos gyakorlati problémák. Lehetséges adatforrások.*

A 2014-es évben a NAIH egyik kiemelt vizsgálati területe a követeléskezelés volt. Több céget vizsgált a NAIH, és ezen vizsgálatok rendszerint igen magas bírsággal zárultak. Sokan arról beszélnek, hogy a NAIH által elvárt szempontok szerint nem is működhetne a követeléskezelési tevékenység. Mi igaz ebből? Milyen eszközei lehetnek a követeléskezelőnek az adatok gyűjtésére?

*Bódizs Kornél* vezérigazgató, InHold Zrt.

16.10 – 16.40 ***Adatok az online marketingben****: a pontos „célzás” lehetőségei, eszközei, és hatása a reklámok hatékonyságára. Adatok a neten, és felhasználásuk reklámozási célra, a potenciális ügyfelek elérésére.*

A direkt marketing folyamatosan visszatérő problémája az adat. Honnan szerezhetünk adatot, amelyet legálisan, és hatékonyan felhasználhatunk reklámozási célra? Hogyan tudunk adatbázis építeni, és hogyan érdemes megszólítani saját ügyfeleinket?

*Berényi Konrád* közgazdász, internetes marketing tanácsadó

16.40 – 17.10 ***Egy bank ügyfelekkel kapcsolatos kockázatai****, és ezek csökkentésének lehetőségei személyes adatok és ellenőrzések útján. Adatgyűjtések és elemzések, döntéshozatali mechanizmusok a kockázatok értékelésében, okmányok másolása, kamerák.*

A bank „veszélyes üzem” adatvédelmi szempontból, hiszen nagyon sok, nagyon érzékeny adatot kezelnek – olyan adatokat, amelyekre az érintettek, a bankok ügyfelei is vigyáznak, és elvárják, hogy adataik biztonságban legyenek. Sok esetben a bank kénytelen mélyebben kutakodni az érintettek adataiban, elsősorban azért, hogy a kockázataikat mérsékeljék – ez pedig az érintettnek is érdeke, hiszen ügyfélként fontos számára az, hogy a bankja a lehető legkisebb kockázat mellett működjön.

*Dr. Dósa Imre* belső adatvédelmi felelős, Budapest Bank Zrt.

17.10 – 17.40 ***Az érintettek jogai és érvényesítésük, párbeszéd az érintettel***

Mit tehet az érintett, ha úgy érzi, jogellenesen kezelik, gyűjtik személyes adatait? Mit érdemes tennie, ha mielőbb el akarja érni a jogellenes adatkezelés megszüntetését? Ugyanez az adatkezelői oldalról: hogyan érdemes kommunikálni az érintettekkel annak érdekében, hogy a panaszaikat „házon belül” tartsuk, és megelőzzük a NAIH eljárását?

*Dr. Barán-Kalász László* ügyvéd, Dr. Barán-Kalász Ügyvédi Iroda

*17.40 –* Programzárás

*A programváltoztatás jogát a Menedzserképző Központ fenntartja!*